Source: http://www.detskyombudsman.sk/ty-a-nebezpecenstva
Timestamp: 2018-10-18 14:25:42+00:00

Document:
Detský ombudsman - Verejný ochranca práv : Ty a nebezpečenstvá
"Dobry den, neviem ako zacat...takze vcera som si hladala na nete ucesy, kedze budeme mat o dva tyzdne v rodine svadbu, tak ze ako sa dam ucesat. zadala som do google vyhladavaca v anglictine typ ucesu. Ked som nasla ten svoj, klikla na ten obrazok, hodilo ma to na stranku detskej pornografie. Doteraz som z toho v soku a neviem sa z toho spamatat. Neviem prestat na to mysliet, lebo viem ze je to protipravne. Zverila som sa s tym kamaratke a ta povedala ze mam zavolat na policiu. Ja neviem teraz co mam urobit lebo ta stranka bola v anglictine a mala koncovku .com, takze neviem ci s tym nieco narobia nasi policajti, kedze je to stranka zrejme z usa..neviem fakt co mam robit. Stale mam tu hrozu pred ocami. Nechapem ako moze take nieco byt pristupne na internete?! Prosim Vas poradte mi ci to mam nahlasit alebo co mam robit. Dakujem"
Sisi, 17 rokov
verím, že si zažila veľký šok a veľmi si vážim, že si sa odhodlala nám napísať. Je potrebné, aby sme sa všetci podľa svojich možností zapojili do úsilia o bezpečnejší svet pre deti a nahlasovali internetové stránky s detskou pornografiou. Samozrejme prioritne sa musia touto problematikou zaoberať predstavitelia zákonodarnej moci. Len pre Tvoju informáciu, v súvislosti s touto problematikou prijal Európsky parlament dňa 13. decembra 2011 smernicu č. 2011/92/EÚ o boji proti sexuálnemu zneužívaniu a sexuálnemu vykorisťovaniu detí a proti detskej pornografii. V krátkosti si dovolím z nej citovať: „Boj proti detskej pornografii je potrebné realizovať formou obmedzenia šírenia materiálu obsahujúceho sexuálne zneužívanie detí, a to tak, že sa sťaží možnosť páchateľov umiestniť takýto obsah na verejne dostupnú internetovú sieť. Je preto potrebné prijať opatrenia na odstránenie obsahu pri zdroji a zatknúť osoby, ktoré sa previnili tým, že distribuovali alebo sťahovali z internetu snímky zobrazujúce zneužívanie detí. Keďže napriek tomuto úsiliu je odstránenie detského pornografického obsahu pri zdroji často nemožné, ak sa pôvodný materiál nenachádza na území Únie, či už preto, lebo štát, v ktorom sa daný server nachádza, nie je ochotný spolupracovať, alebo pretože dosiahnuť odstránenie materiálu z dotknutého štátu sa javí ako mimoriadne zdĺhavý proces. Možno zaviesť mechanizmy, ktoré by z územia Únie zablokovali prístup na internetové stránky označené za stránky obsahujúce a šíriace detskú pornografiu. Opatrenia, ktoré prijali členské štáty v súlade s touto smernicou s cieľom odstrániť alebo v rámci možnosti zablokovať webové stránky obsahujúce detskú pornografiu, by mohli vychádzať z rôznych druhov verejných aktov, či už legislatívnych, nelegislatívnych“. Uvedené teda znamená, že pokiaľ je stránka registrovaná v tretej krajine, mal by štát urobiť opatrenia smerujúce minimálne k tomu, aby bol jej obsah zablokovaný. Uvidíme teda, ako sa Slovenská republika s touto smernicou vysporiada. Samozrejme aj momentálne môžeš nahlásiť stránky s podozrivým obsahom na polícii, ktorá vie, ako má v danej veci postupovať. Alebo pokiaľ sa obávaš kontaktu s políciou, odporúčam Ti pozrieť si stránku http://stopline.sk/, ktorá slúži na nahlasovanie nezákonného obsahu alebo činností na internete a na ktorej môžeš pomocou formuláru nahlásiť aj túto stránku. Ešte raz Ti chcem poďakovať, že nie si ľahostajná a dúfam, že Tvoja odvaha pomôže aj ostatným deťom.
„Dobrý večer, ospravedlňujem sa, že vás znova obťažujem, ale mám otázku ohľadne zverejňovania fotografií na sociálnych sieťach. Podľa § 12 ods.2 a 3 Občianskeho zákonníka je povolené zverejňovanie fotografíí (a iných záznamov) povolené, pokiaľ ide o účely uvedené v týchto dvoch odstavcoch. Je však porušenie práva na súkromie, ak ja alebo niekto iný zverejním fotografiu XY, on si ju následne pozrie a nemá výhrady voči ponechaniu fotografie webe? Ako riešiť, že aj po výslovnom požiadaní odstránení fotografie môjmu želanie nie je vyhovené? Ď. :)“
Saška, 16 rokov, Liptovský Mikuláš
Ahoj, Saška,
na úvod chcem opäť všetky deti upozorniť, že tak ako je internet potrebný a dnes už nenahraditeľný, môže byť pri nezodpovednom používaní mimoriadne nebezpečný. Preto dávam všetkým deťom, ale aj ich rodičom do pozornosti zodpovedné správanie aj v tejto oblasti a osobitne tiež informácie na http://www.zodpovedne.sk/. Na tejto stránke nájdete aj návod ako postupovať v prípade, že boli vaše osobné údaje i fotografie zneužité. Nájdete tam kontakt aj na Úrad na ochranu osobných údajov či na národné centrum, ktoré spracováva hlásenia o nezákonnom obsahu na internete a postupuje ich ďalej zodpovedným orgánom. Saška, vidím že Ty sa vyznáš, keďže uvádzaš ustanovenia Občianskeho zákonníka. Dopĺňam, že nedotknuteľnosť osoby a jej súkromia je zaručená. Obmedzená môže byť len v prípadoch ustanovených zákonom. Fyzická osoba má právo na ochranu svojej osobnosti, najmä života a zdravia, občianskej cti a ľudskej dôstojnosti, ako aj súkromia, svojho mena a prejavov osobnej povahy. Písomnosti osobnej povahy, podobizne, obrazové snímky a obrazové a zvukové záznamy týkajúce sa fyzickej osoby alebo jej prejavov osobnej povahy sa smú vyhotoviť alebo použiť len s jej privolením. Podľa ustanovení, ktoré uvádzaš, privolenie nie je potrebné na úradné účely na základe zákona. Podobizne, obrazové snímky a obrazové a zvukové záznamy sa môžu bez privolenia fyzickej osoby vyhotoviť alebo použiť primeraným spôsobom tiež na vedecké a umelecké účely a pre tlačové, filmové, rozhlasové a televízne spravodajstvo. Ani také použitie však nesmie byť v rozpore s oprávnenými záujmami fyzickej osoby. Fyzická osoba má právo najmä sa domáhať, aby sa upustilo od neoprávnených zásahov do práva na ochranu jeho osobnosti, aby sa odstránili následky týchto zásahov a aby mu bolo dané primerané zadosťučinenie. Pokiaľ by sa nezdalo postačujúce uvedené zadosťučinenie najmä preto, že bola v značnej miere znížená dôstojnosť fyzickej osoby alebo jeho vážnosť v spoločnosti, má fyzická osoba tiež právo na náhradu nemajetkovej ujmy v peniazoch. Výšku náhrady určí súd s prihliadnutím na závažnosť vzniknutej ujmy a na okolnosti, za ktorých k porušeniu práva došlo. Saška, ako aj uvádzaš, je potrebné sa obrátiť priamo na toho, kto fotografie zverejnil so žiadosťou, aby ich odstránil. Ďalšou možnosťou je obrátiť sa na majiteľa stránky či poskytovateľa webového priestoru. Osobitne chcem upozorniť, že v prípade niektorého obsahu fotografii môže ísť aj o trestný čin a ten je potrebné oznámiť policajtovi alebo prokurátorovi. Trestné je napr. aj zobrazenie obnažených častí tela dieťaťa smerujúce k vyvolaniu sexuálneho uspokojenia inej osoby. Všetkým deťom odporúčam, aby v prípade zverejnenia ich fotografii bez ich súhlasu ihneď informovali rodiča, príp. iného dospelého a spolu vyhľadali pomoc advokáta.
"takže..chcel by som sa opytat ked pojdem z 19.-ročnym bratrancom na diskoteku a ja mam 13 rokov a ked pridu policajti čo mi urobia..alebo čo mi povedia..ked budem striezvy"
juj12, Žilina
Ahoj, "juj12",
právne predpisy z hľadiska veku samotný vstup na diskotéku neobmedzujú. Môže to však urobiť majiteľ diskotéky a určiť požiadavku minimálneho veku vstupu na diskotéku (napr. 15, 18, alebo 21 rokov). V takom prípade sa môže stať, že Ťa na diskotéku nevpustia, a to ani v sprievode dospelej osoby. Zákon však zakazuje osobám maloletým do 15 rokov zdržiavať bez dozoru svojich zákonných zástupcov po 21.00 hod. na verejne prístupných miestach, v ktorých sa podávajú alkoholické nápoje. Do tejto kategórie spadá aj väčšina diskoték. Ak by si sa mal po 21.00 hod. zdržiavať na takomto mieste, nestačí, ak s Tebou bude bratranec, aj keď je už dospelý. V takom prípade budeš musieť prehovoriť aspoň jedného z Tvojich rodičov, aby s Tebou na diskotéke v uvedenom čase zostal. Ak by si zákaz zdržiavania sa bez dozoru svojich zákonných zástupcov po 21.00 hod. na verejne prístupných miestach, v ktorých sa podávajú alkoholické nápoje porušil, Tvojim rodičom by za to mohla byť uložená pokuta až do výšky 33 Eur, a to aj vtedy, keby si na diskotéke nepil žiadne nápoje s obsahom alkoholu. Taktiež Ti pripomínam, že osoby maloleté do 15 rokov a mladistvé do 18 rokov nesmú požívať alkoholické nápoje alebo iné návykové látky a sú povinné podrobiť sa orientačnej dychovej skúške alebo orientačnému vyšetreniu testovacím prístrojom na zistenie omamných alebo psychotropných látok. Aj za porušenie tejto povinnosti možno pokutovať Tvojich rodičov (opäť do výšky 33 Eur). Ja však verím, že sa dokážeš zabaviť zodpovedne a bez ohrozenia Tvojho zdravia a peňaženky Tvojich rodičov.
"Potrebovala by som poradiť.. Kamarátka zo školy nemá rada svojho otca. Nikdy sme to nejako neriešili, on je doma - asi je nezamestnaný a tak. Ale dnes sme si vymenili mobili a čítali si SMS-ky. Ona hlavne od môjho priateľa (ale to je jedno) a ja čo prišlo. Bola tam jedna od otca ktorá začínala veľmi milo, tak som ju otvorila. Bolo to strašne divné.. Samé "Ahoj mojko, veľmi sa na teba teším, .." Ako normálny otec - ale ona ho nemá nejako v láske. A potom písal, že keď bude s mamou hotový, bude sa venovať jej a že CHCE VEĽA. Neviem čo mám robiť. Kamoška sa asi nahnevá, keď sa jej budem pýtať a je tiež šanca, že to je inak, že som to zle pochopila, ale.. Mám z toho veľmi zlý pocit a neviem na to prestať myslieť. Čo mám robiť?"
Predpokladám, že obaja myslíme na to isté, čo sa dá vytušiť z toho, čo kamarátkin otec v esemeske napísal – či tam nemôže ísť o nejakú formu sexuálneho obťažovania z jeho strany.
V prípade, že by to tak bolo, je to zo strany otca trestný čin. Tvoja kamarátka má v takom prípade tri možnosti:
1. zdôveriť sa tebe,
2. zdôveriť sa svojej mame,
3. zdôveriť sa niekomu inému, ku komu má najväčšiu dôveru.
No a ak sa ukážu Tvoje obavy opodstatnené, potom musí niekto z ľudí, ktorí sa o veci dozvedia, oznámiť túto skutočnosť na najbližšej polícii, ktorá zistí skutočný stav.
Dievčatá, ktoré sú takýmto spôsobom obťažované svojím otcom často trpia veľmi dlho, pretože sa obávajú toho čo sa stane, ak takáto vec vyjde najavo. Ale inej cesty niet. Skús sa so svojou kamarátkou otvorene porozprávať, môžeš jej prípadne ukázať aj túto našu odpoveď.
Poteší nás, ak nám napíšeš, ako to dopadlo.
"Tak ahoj, stala si mi neprijemna vec, bol piatok a tak sme si kupili z nerozvaznosti aj flasu a isli sme na nasu skolu -zakladnu- pit, po chvile prisli policajti, a ja som sa zlakol, utiekli sme, ale neskor nas chytili. Mam teraz strach co sa bude robit dalej. Len si zapisali nase mena a pod. Nedali nam ani fukat, aj ked by som toho moc nenafukal. Mam vazne strach pretoze chodim na dost prisnu skolu a ak tam pride volake hlasenie, vyhodia ma. Dakujem za skoru odpoved."
Jurko Nerozumny
Ahoj, Jurko,
tak túto situáciu Ti vôbec nezávidím a dúfam, že si sa z nej dostatočne poučil. Podľa zákona totiž osoby maloleté do 15 rokov a mladistvé do 18 rokov nesmú požívať alkoholické nápoje alebo iné návykové látky. Za porušenie tohto zákazu maloletou osobou môže obec uložiť zákonnému zástupcovi maloletého pokutu do výšky 33 eur. Pokiaľ tento zákaz poruší osoba mladistvá do 18 rokov, uloží jej obec pokarhanie. V odôvodnených prípadoch uloží aj zákaz navštevovať verejne prístupné miesta a miestnosti, v ktorých sa podávajú alkoholické nápoje. Na rozhodovanie o pokutách a na ukladanie týchto sankcií je miestne príslušná obec podľa trvalého pobytu maloletého alebo mladistvého. Obecná polícia ako aj príslušníci Policajného zboru sú povinní oznámiť obci porušenie zákazu požitia alkoholických nápojov a iných návykových látok osobou maloletou alebo mladistvou. Pokiaľ by došlo k požitiu alkoholických nápojov na pôde školy, riaditeľ a ostatní vedúci pedagogickí zamestnanci sú taktiež povinní oznámiť obci požitie alkoholického nápoja alebo inej návykovej látky osobou maloletou do 15 rokov alebo mladistvou do 18 rokov. Okrem toho by škola mala mať upravený zákaz požitia alkoholických nápojov a iných návykových látok aj vo svojom vnútornom poriadku, kde si stanoví aj sankcie za porušenie tohto zákazu.
"Co mam robit ked mam stale chut na chlast,cigy a drogy?? Zivot mam tazky.. "
Ahoj, Bibi,
verím, že zveličuješ, pretože, inak by bol Tvoj problém mimoriadne vážny.
Určite si už veľa počula o tom, že ľudia, ktorí pravidelne a v neprimeranom množstve pijú alkohol a užívajú drogy, sa môžu dostať do viacerých komplikácií – zdravotných (psychických aj fyzických), vzťahových, často spojených aj s prekročením spoločenských noriem. Alkoholici a narkomani sa veľa ráz dostávajú aj do konfliktu so zákonmi. Nepíšeš, koľko máš rokov, ale z právneho hľadiska by som Ťa chcela upozorniť, že ak máš viac ako 14 rokov, orgány činné v trestnom konaní Ťa môžu stíhať za trestný čin nedovolenej výroby omamných a psychotropných látok, jedov alebo prekurzorov, za ich držanie a obchodovanie s nimi. Napríklad za prechovávanie týchto látok pre vlastnú potrebu hrozí páchateľovi trest odňatia slobody až na tri roky. Ešte prísnejší trest v rozmedzí štyri až po desať rokov možno uložiť páchateľovi, ktorý takéto látky vyrobí, dovezie, vyvezie, prevezie alebo dá prepraviť, kúpi, predá, vymení, zadováži, alebo prechováva po akúkoľvek dobu. Pre mladistvých, t. j. vo veku od 14 do 18 rokov, platia znížené sadzby sankcií za trestné činy, ale je dôležité si uvedomiť, že akékoľvek zľahčovanie kriminálneho správania, či už zo zvedavosti alebo z „frajerstva“, nie je na mieste. My v Kancelárii verejného ochrancu práv presadzujeme názor, že alkohol, cigarety ani drogy nie sú v súlade so zdravým vývinom mladých ľudí a nepatria do ich života. Každý problém sa dá však riešiť, chce to pevnú vôľu, odhodlanie a pomocnú ruku od ľudí, na ktorých Ti skutočne záleží a ktorí majú o Teba starosť. Pre istotu pripájam aj niekoľko tipov na špecializované inštitúcie, ktorých pomoc môžeš tiež vyhľadať:
Centrum pedagogicko-psychologického poradenstva a prevencie (ich zoznam sa nachádza na stránke www.uips.sk/cpppap/)
Cesta k nemocnici č. 55, 974 01 Banská Bystrica, 048 / 41 473 02
Hraničná 2, P. O. Box 51, 827 99 Bratislava, 02 / 5341 7467
Skladná 2, 041 90 Košice, 055 / 622 2848
Považský Chlmec 278, 010 03 Žilina, 041 / 500 7690
Odborný liečebný ústav psychiatrický - Centrum pre liečbu drogových závislostí – Predná Hora
Predná Hora, 049 01 Muráň 1, 058 / 486 6103 56
Drogovo závislí môžu využiť aj non-stop Linku dôvery toxikomanov na telefónnom čísle 02/5477 6379.
Bibi, ak je to možné, vráť sa z kratšej cesty. Je to to najlepšie odporúčanie, aké Ti môžem dať. Napokon, prečítaj si sama, čo dokáže urobiť z človeka užívanie drog. Dávam Ti do pozornosti nasledujúce webové stránky:
www.drogy-sos.sk
http://www.gjar-po.sk/~skreckova/index.php?drogy=drogy
Nezostaň so svojím problémom sama. Ak Tvoja otázka nebola iba obyčajnou „frajerinou“, začni čo najskôr svoj veľký problém riešiť. Ak by si mala pocit, že Ti môžeme nejako konkrétne pomôcť, určite sa ozvi. I keď je dospievanie veľmi náročnou fázou v živote človeka, prajem Ti, aby si ho prežila bez hľadania „úniku“ v škodlivých závislostiach.
"Moja spolužiačka nechodí do školy. Keď príde, správa sa neslušne, všetkým spolužiakom nadáva. Dokonca viem, že sa túla po nociach s nesprávnou partiou. Mám podozrenie, že berú aj drogy. Neviem, prečo si to jej rodičia nevšímajú, ale mne na nej záleží, lebo sme boli kamarátky, až kým sa takto nezmenila. Niekto by mal zrejme dohovoriť jej rodičom a prinútiť ju, aby sa tak to nesprávala. Myslím si, že sa dobrovoľne sa nezmení. Neviete mi poradiť?"
Laura, 14 rokov
je fajn, že Ti na kamarátke záleží a chceš jej pomôcť. Je dobré, ak sa dá problém najprv vyriešiť rozhovorom s kamarátkou, jej rodičmi alebo ak sa to snažia vyriešiť učitelia zo školy. Ak je to však neúspešné , problém je možné riešiť aj nasledovne:
ak sa dieťa nevhodne správa, rodičia porušujú svoju povinnosti alebo zneužívajú svoje práva, môžu sa tieto nedostatky oznámiť (oznámiť ich môže hocikto),
oznámiť to možno orgánu sociálnoprávnej ochrany detí, obci alebo súdu,
orgánom sociálnoprávnej ochrany detí je napr. úrad práce, sociálnych vecí a rodiny,
orgány sociálnoprávnej ochrany detí zabezpečujú najmä ochranu práv a záujmov detí a predchádzanie vzniku krízovej situácie v rodine,
ak je to potrebné v záujme dieťaťa, súd môže nariadiť výchovné opatrenia,
takýmito opatreniami sú napomenutie dieťaťa, jeho rodičov a iných osôb, ktoré ohrozujú alebo narušujú riadnu výchovu,
súd môže nariadiť aj dohľad nad výchovou Tvojej kamarátky,
pri dohľade nad výchovou pomáhajú súdu orgány sociálnoprávnej ochrany detí, obec, škola,
súd môže tiež nariadiť, aby dieťa a jeho rodičia navštívili špeciálne poradne, v ktorých ich odborníci vedú k tomu, aby dokázali odstrániť chyby vo výchove, prípadne zlé správanie dieťaťa,
ak by miernejšie výchovné opatrenia nepomáhali pri náprave dieťaťa, súd môže odňať dieťa rodičom a zveriť ho do náhradnej starostlivosti (= pestún, detský domov a pod.),
súd môže prikázať umiestnenie dieťaťa do špecializovaného zariadenia, a to najdlhšie na šesť mesiacov,
súd môže nariadiť aj pobyt Tvojej kamarátky v zariadení pre drogovo závislých, ak zistí, že je drogovo závislá,
aby výchovné opatrenia boli účinné, je potrebná spolupráca súdov, orgánov sociálnoprávnej ochrany detí, školy, pedagógov, psychológov a podobne.

References: § 12
 súd 
 súd 

súd 

súd 
 súd 

súd 

súd